|  |  |  |
| --- | --- | --- |
| Bilag 1: Baggrund og regelgrundlag for kreditkort |  | Juni 2018 |

# OES_LOGO_RED.JPG

**Indholdsfortegnelse**

[1 Formål 2](#_Toc513031531)

[2 Statslige regler for betalingskort 3](#_Toc513031532)

[2.1 Regnskabsbekendtgørelsen 3](#_Toc513031533)

[2.2. Betalingskortcirkulæret 3](#_Toc513031534)

# 1 Formål

Formålet med dette bilag er at beskrive dels baggrunden for, at Moderniseringsstyrelsen har valgt at udbyde en kontrakt om kreditkort, og dels de regler, som specifikt regulerer anvendelsen af kreditkort i staten.

Bilaget redegør på den baggrund ikke for den finansielle lovgivning og andre regler, som regulerer kreditkort, men alene de statslige regler for de kreditkort, som omfattes af kontrakten.

Reglerne er rettet mod institutionerne og kortindehaverne og regulerer således brugen af kreditkortene.

# 2 Statslige regler for betalingskort

## 2.1 Regnskabsbekendtgørelsen

Bekendtgørelse nr. 116 af 19/02/2018 om statens regnskabsvæsen mv. (regnskabsbekendtgørelsen) er udstedt i medfør af lov om statens regnskabsvæsen mv. (statsregnskabsloven). Bekendtgørelsen gælder, jf. bekendtgørelsens § 2, på forskellig vis for følgende typer institutioner:

1) Statsinstitutioner, dvs. departementer, underliggende institutioner, særlige fonde

mv., samt selvejende institutioner, der er optaget på bevillingslovene med en driftsbevilling på lige fod med de egentlige statsinstitutioner.

2) Statsfinansierede selvejende institutioner, der modtager tilskud på bevillingslovene under bevillingstypen statsfinansieret selvejende institution.

3) Selvejende institutioner, foreninger, fonde mv., hvor vedkommende fagminister har truffet beslutning herom på baggrund af statsregnskabslovens § 2, stk. 2.

4) Selvejende institutioner, foreninger, fonde mv., som administrerer statslige bevillinger, for hvis administration vedkommende fagminister har truffet beslutning herom på baggrund af statsregnskabslovens § 2 stk. 2.

Bekendtgørelsen regulerer blandt andet betalingsforretninger, herunder betaling med betalingskort, jf. bekendtgørelsens § 30, som er sålydende:

§ 30. Moderniseringsstyrelsen fastsætter retningslinjer om anvendelse af betalingskort for institutioner, omfattet af § 2, stk. 1, nr. 1-3. Betaling med anvendelse af betalingskort kan kun ske under iagttagelse af disse retningslinjer og skal beskrives i institutionens regnskabsinstruks.

## 2.2. Betalingskortcirkulæret

Bestemmelsen i regnskabsbekendtgørelsen giver Moderniseringsstyrelsen hjemmel til at fastsætte retningslinjer om anvendelse af betalingskort. Retningslinjerne er udmøntet i cirkulære nr. 24 af 20/04/2010 om anvendelse af betalingskort (betalingskortcirkulæret).

Cirkulæret gælder for statsinstitutioner, statsfinansierede selvejende institutioner og selvejende institutioner m.v., hvor vedkommende fagminister har truffet beslutning om, at den selvejende institution skal være omfattet af regnskabsbekendtgørelsens regler. I det omfang andre institutioner aftager kreditkort under kontrakten, er deres brug omfattet af deres egne regler. Det gælder fx for Københavns Kommune.

Den enkelte institution, omfattet af punkterne 1 – 3), kan efter de statslige regler få kort udstedt til de medarbejdere, som efter en konkret vurdering har behov herfor som led i medarbejderens arbejdsmæssige opgaver. Det er institutionen selv, som afgør, hvilke medarbejdere der skal have et betalingskort, og hvilken korttype det skal være.   
   
Betalingskort kan anvendes i forbindelse med:

* ”Daglige” mindre indkøb
* Køb på internettet,
* Øvrige særskilt begrundede mindre indkøb,
* Udgifter under tjenesterejser, der kan godtgøres i henhold til cirkulæret om tjenesterejseaftalen, herunder i begrænset omfang hævning af valuta/kontanter og køb,
* I begrænset omfang private mindre udgifter under tjenesterejser, som har sammenhæng med tjenesterejsen eller ophold herunder, og som medarbejderen selv skal betale i forbindelse med rejseafregningen,
* Tjenestemæssig taxikørsel,
* Benzin o.l. i forbindelse med tjenestekørsel.

Institutionerne skal efter cirkulæret i udgangspunktet aftage kreditkort under Moderniseringsstyrelsens aftale. Moderniseringsstyrelsen kan dog efter ansøgning dispensere fra cirkulæret og således helt eller delvist fritage en institution fra at aftage kreditkort under aftalen. Søges dispensation for hele institutionen, vil Moderniseringsstyrelsen lægge vægt på, om institutionen generelt efterspørger kreditkortydelser, som leverandøren under aftalen enten ikke kan levere eller ikke kan levere uden væsentlig (mer)omkostning for institutionen. Dispensation vil blive administreret restriktivt.

Herudover gælder det generelt, at institutionerne som supplement til kreditkort, aftaget under Moderniseringsstyrelsens aftale, kan anvende andre typer kort, fx til brug under tjenesterejser, hvor et ekstra kort kan være hensigtsmæssigt.